**עבודה על שמואל א' פרק י"ח**

מיכאל פרבר ברודסקי, יובל בר נתן, אמיר רווה ואמיר לומניץ

**תקציר היחידה:** הפרק מתרחש לאחר שדוד ניצח את גולית.

(א'-ד') - דוד ויהונתן:

* יהונתן הוא בן שאול
* דוד ויהונתן אוהבים אחד את השני
* הם כורתים ברית ויהונתן נותן לו את המדים שלו

(ה'-ט') - העם מקבל את פניו של דוד:

* דוד מצליח בכל מה שעשה ובתפקידו בצבא, והעם ועבדי שאול אוהבים את דוד.
* נשות העיר יצאו לרחובות, שרו ורקדו לקראת דוד בעקבות הנצחון כנגד גוליית, ולקראת שאול הן יצאו בתופים ובשמחה.
* שאול מרגיש מאוים מדוד, ומתחיל לשנוא אותו כי הוא אהוד העם - "נתנו לדוד רבבות, ולי נתנו האלפים" כלומר אהבו את דוד סדרי גודל יותר משאהבו את שאול.

(י'-י"ב) - ניסיון הרצח הראשון:

* דוד מנגן כמו שהוא כל יום , ושאול מחזיק חנית.
* שאול מנסה להרוג את דוד ונכשל פעמיים. שאול מבין שאלוהים עם דוד ומרגיש מאוים ממנו.

(י"ג-ט"ז) - דוד מקבל תפקיד:

* שאול ממנה את דוד בתור שר-אלף לוחמים
* דוד מצליח כי אלוהים איתו.
* אהבת העם כלפי דוד התגברה עוד יותר ולכן שאול פחד ממנו יותר.

(י"ז-י"ט) - ניסיון הרצח השני:

* שאול מציע לדוד את בתו הגדולה מירב אם יהיה חייל נאמן לו, הוא חושב לעצמו שהפלשתים יהרגו את דוד.
* כשמגיע הזמן שדוד יתחתן עם מירב, היא כבר הייתה נשואה לעדריאל המחולתי.

(כ'-כ"ז) - הרומן של דוד ומיכל וניסיון הרצח שלישי:

* שאול מבקש מדוד להביא לו מאה עורלות פלשתים כמתנת משפחת דוד בשביל החתונה של מיכל, בת שאול, עם דוד. המטרה שלו הייתה להפיל את דוד ביד פלשתים.
* דוד ואנשיו הרגו מאתיים פלשתים במקום מאה והביאו את עורלותיהם לשאול, ודוד ומיכל התחתנו.

(כ"ח-ל') - דוד נהיה פופולרי:

* שאול מבין שה' עם דוד ולא איתו, ושדוד אוהב את מיכל, ובגלל זה שאול מתחיל לשנוא את דוד אפילו יותר.
* הפלשתים תוקפים ודוד מצליח להגן והוא נהפך אפילו יותר פופולארי.

**מיומנויות מקראיות:**

* **מילה מנחה** - השורש "א.ה.ב." הוא מילה מנחה. השורש הזה מופיע בפרק שש פעמים - פעמיים על יהונתן בן שאול, פעמיים על מיכל בת שאול, פעם אחת מהעבדים ופעם אחת מכל העם. זה מדגיש את איך שכולם אהבו את דוד, חוץ משאול.
* **מוטיב -** בסיפורי שאול ודוד בולט מוטיב פשיטת הבגדים המלכותיים ולבישתם. בפרק י"ח כתוב שיהונתן פשט את מעילו ונשקיו ונתן אותם לדוד. אקט זה מראה שיהונתן חושב שדוד הוא זה שצריך להיות המלך אחרי שאול במקום יהונתן. רבים סוברים, שהקדמונים נתנו לבגד תפקיד סמלי - מעמד. מוטיב הבגד חוזר המון בסיפורי התנך, לדוגמה בסיפור יוסל וכותונת הפסים, שם מעמדו גבוה יותר משל שאר אחיו בזכות כותנתו, וגם בסיפורי דוד ושאול כאשר שאול מציע לדוד את הבגדים אבל דוד מסרב לקבל אותם.

**ערכים:**

1. **אהבה**

אהבה היא נושא גדול בפרק, הפרק מתחיל באהבה בין דוד ליהונתן, שבסופה הם כורתים ברית. בהמשך הפרק אפשר לראות כיצד העם אוהב את דוד יותר מאשר את שאול (שהוא המלך שלהם) כי דוד הצליח להביס את גוליית ושאול לא הצליח.   
בפרק יש שתי חתונות, הראשונה שהייתה אמורה להיות בין דוד למירב. אבל החתונה בוטלה כי מירב הייתה נשואה כבר לעדריאל המחולתי, ולכן לא יכלה להינשא לדוד. החתונה השנייה הייתה בין דוד לבין מיכל. לעומת החתונה שהייתה אמורה להיות בין דוד ומירב, פה מצויין שמיכל אהבה מאוד את דוד, ודוד בשביל מיכל, חתך 200 עורלות פלישתים, שזה פי 2 ממה שהיה צריך בשביל להינשא לה. כלומר, דוד עשה עבודה כפולה שביא גם די מגעילה, בשביל שיראה כמה הוא אוהב את מיכל.

1. **גבורה**

ערך הגבורה הוא ערך חשוב בפרק, מפני שהוא מדגיש את ההבדלים בין דוד לשאול. מצד אחד, שאול נוהג בפחדנות לאורך הפרק. שאול תוקף את דוד כאשר דוד מנגן, ובהמשך הפרק שולח אותו לעשות משימות מסוכנות. מהצד האחר, דוד מתנהג בגבורה ומבצע את המשימות שהוטלו עליו ואף מוסיף עליהן.

כאשר דוד רצה את בתו הבכורה של שאול (מירב) הוא נדרש לחבור לצבאו של שאול במלחמה נגד הפלשתים, תוך כדי לקיחת סיכונים משמעותיים. כאשר דוד חוזר משדה הקרב הוא מגלה שמירב כבר נשואה למישהו אחר. אחרי שדוד לא קיבל את מירב, שאול מציע לדוד את בתו השנייה, מיכל. שאול דורש מאה עורלות פלשתים בתמורה למיכל, בתקווה שדוד יהרג בניסיון להשיג אותן. גם במקרה זה דוד מראה גבורה ומסכים לדרישה. דוד גם מציג עוד גבורה כאשר הוא אוסף יותר עורלות פלשתים מהנדרש (מאתיים במקום מאה).

1. **הצלחה**בפרק ערך ההצלחה בולט מאוד, דוד תמיד מצליח בכל דבר שעשה. דוד עומד בכל ניסיונות הרצח ושורד. דוד הצליח כשקיבל תפקיד בצבא - "וַיֵּצֵא דָוִד בְּכֹל אֲשֶׁר יִשְׁלָחֶנּוּ שָׁאוּל, יַשְׂכִּיל, וַיְשִׂמֵהוּ שָׁאוּל, עַל אַנְשֵׁי הַמִּלְחָמָה" (פסוק ה'). לאחר ששאול מינה את דוד למפקד על אלף לוחמים, דוד הצליח וניצח בקרבות. הוא הצליח בקרב העם יותר משאול והעם אהב אותו. הוא הצליח להשיג את כל 100 העורלות ששאול ביקש ממנו ואפילו השיג פי 2 ממה שהוא היה צריך להשיג.

**עמ"ר**

**ערכים**

1. *האם לדעתכם מעשיו של שאול בפרק היו נכונים מבחינה ערכית ומעשית?*

לדעתנו הם לא היו נכונים גם מבחינה ערכית וגם מבחינה מעשית. מבחינה מעשית קל לראות למה מעשיו של שאול לא היו נכונים. שאול רק הביא להתחזקות דוד במעשיו, ואיבד חלק ממעמדו הציבורי, כאשר מטרתו הייתה להחליש את כוחו הפוליטי של דוד. כאשר שאול צירף את דוד לצבאו במטרה שיהרג, דוד רק צבר יותר אהדה ציבורית. בסופו של דבר אמנם דוד לא קיבל את מירב, אך הוא השיג תמיכה ציברית ואת מיכל, בתו הצעירה של שאול. בכך דוד הפך לחתנו של שאול והגיע לעמדה שממנה הוא יכול לאיים על מעמדו של שאול כמלך

מבחינה ערכית, שאול עשה מעשים שאמנם באופן ישיר אין בהם בעיה, אך הם נעשו בזדון. שאול צירף את דוד לצבאו והבטיח לו את מירב, מעשה שהוא לכאורה בסדר. אך מעשה זה נעשה במטרה שדוד ימות. בנוסף לכך שאול משיא את מירב לאדם אחר, מפני שהוא בטוח שדוד יהרג על ידי הפלישתים בשדה הקרב. לאחר מכן, שאול מציע את מיכל לדוד, אך דורש מחיר של מאה עורלות, שוב, בתקווה שדוד ימות. הפעם שאול נותן את מיכל לדוד כמו שהבטיח.

1. *האם הדמויות בפרק פעלו בהתאם לערכים שבחרתם? הדגימו וצטטו.*

בפרק מופיעות לנו מספר דמויות, (דוד, יהונתן, שאול ומיכל) וכל אחת מן בדמויות התנהגה בצורה שונה. חלק מהדמויות אוהבות, וחלק לא. חלק מתנהגים בגבורה וחלק לא, וכמובן אחד מצליח ואחד לא.  
בפרק יש לנו כמה דמויות שאהבו את דוד. "וַיִּכְרֹת יְהוֹנָתָן וְדָוִד בְּרִית; בְּאַהֲבָתוֹ אֹתוֹ כְּנַפְשׁוֹ׃" וגם "תֶּאֱהַב מִיכַל בַּת־שָׁאוּל אֶת־דָּוִד" ויש גם את דוד, שאהב מאוד את מיכל שהסכים לאסוף בשבילה מאתיים עורלות של פלשתים. ויש את שאול, שלא רק שלא אהב אף אחד, אלא שנא מאוד את דוד והסכים לחתן אותו עם הבת שלו בשביל הסיכוי שהוא יהרג.  
מספר דמויות מהפרק התגלו כגיבורים כגון יהונתן, שוויתר על מלכותו בשביל שדוד יהיה המלך אחריו. דוד נלחם במלחמות ישראל ויצא מהן גיבור מוערץ, ושאול שהובל על ידי הפחד והשנאה שלו כלפי דוד, לא פעם בגבורה במהלך הפרק בכלל, ואפילו אפשר להגיד שהוא התנהג כמו נבל.  
ההצלחה של הדמויות מראה את ההבדלים הגדולים ביניהן, בזמן שדוד מצליח בהכל, הוא מוערץ על ידי כל העם ואפילו על משפחתו של שאול ואנשיו, שאול נכשל בכל ניסיונות ההתנקשות על דוד. כלומר, בזמן שרוב הדמויות פעלו לפי הערכים שבחרנו, שאול התנהג נגד הערכים האלו.

**מעורבות רגשית**

1. *אילו תחושות ליוו את שאול במהלך הפרק? בססו את תשובתכם*   
     
   במהלך הפרק ניתן לראות מספר פעמים כיצד שאול מקנא בדוד וכועס עליו ובהמשך הרגשות מתחילים להפוך לפחד מדוד. בפסוק ה' כתוב - " וַיֵּצֵא דָוִד בְּכֹל אֲשֶׁר יִשְׁלָחֶנּוּ שָׁאוּל יַשְׂכִּיל, וַיְשִׂמֵהוּ שָׁאוּל, עַל אַנְשֵׁי הַמִּלְחָמָה; וַיִּיטַב בְּעֵינֵי כָל־הָעָם, וְגַם בְּעֵינֵי עַבְדֵי שָׁאוּל׃" כלומר שדוד הצליח במשימתו כאיש צבא, וכל העם ואנשי שאול אהבו את דוד. בהמשך הפרק, הנשים שבממלכה שרו לקראת שאול ודוד, והעריכו את דוד פי כמה יותר משאול. בפסוק ח' כתוב "יִּחַר לְשָׁאוּל מְאֹד, וַיֵּרַע בְּעֵינָיו הַדָּבָר הַזֶּה," כלומר שאול כעס על דוד מאוד בגלל שאהבו אותו יותר ממנו. ובפסוק ט' כתוב שמהיום ההוא, שאול שנא את דוד. בפסוק י"א שאול ניסה לרצוח את דוד בעזרת החנית שלו פעמיים מה שמראה על השנאה הרבה שהייתה לו כלפי דוד. שאול קולט שה' עם דוד, ולכן הוא מתחיל לפחד ממנו כי ה' לא איתו. דוד ניצל מכל אחד מנסיונותיו של שאול להרוג אותו ושאול התחיל ממש לפחד מדוד. הוא שרד קרבות שלא היה אמור לחזור מהן ששאול שלח אותו עליהן. בסוף הפרק כתוב ששאול שנא את דוד עד סוף חייו.
2. *מהן האפשרויות שעמדו בפני שאול? באילו מהן אתם מצודדים?*

שאול דאג מהאהדה שדוד צבר מהעם, כפי שכתוב בפסוק ח' - "וַיֹּאמֶר נָתְנוּ לְדָוִד רְבָבוֹת, וְלִי נָתְנוּ הָאֲלָפִים; וְעוֹד לוֹ, אַךְ הַמְּלוּכָה.". בתור מלך, הוא רצה לשמור על שלטונו ולכן הוא רצה לנטרל את האיום.

לכן הוא ניסה להרוג את דוד (פסוק י"א - וַיָּטֶל שָׁאוּל, אֶת-הַחֲנִית, וַיֹּאמֶר, אַכֶּה בְדָוִד וּבַקִּיר), אך הוא נכשל פעמיים כי ה' היה עם דוד, והבקשה שלו למאה עורלות פלשתים גם היא הייתה ניסיון לגרום למותו של דוד.

לדעתנו, להרוג את דוד זה לא מוסרי, ולאחר ששאול הבין שה' עם דוד, זה לא נכון להמשיך לנסות לגרום למותו - שאול היה צריך לקבל את זה שהמלוכה אמורה להיות של דוד ולהעביר את התפקיד באופן מכובד. אבל, שאול הוא מלך עריץ שמוכן להרוג אדם חף מפשע בשביל לשמור על כבודו והוא לא מכבד את רצון ה'.

**רלוונטיות**

1. *אילו הדמויות המקראיות היו חיות כיום, איך הייתה מתנהלת העלילה?*

אם הסיפור יתקיים בימינו, שאול יהיה ראש הממשלה ודוד, שר הביטחון ורמטכ"ל לשעבר. כל ההחלטות הבטחוניות שדוד עושה, מצליחות. שאול מנסה לקחת קרדיט על הצלחות של דוד, אך נכשל. העם ממש אוהב את דוד ושאול חושב שבבחירות הבאות דוד ינצח אותו. למרות שהקמפיינים הקודמים שלו טענו שהפלשתים נוהרים לקלפיות, כעת הוא אפילו מוכן להקים ממשלה עם מפלגות רשימת הפלשתים המאוחדת. בשביל להגדיל את הסיכויים שלו לנצח, שאול מתכנן פעולת התנקשות פוליטית על דוד, אך הפעולה נכשלת פעמיים. שאול השאיר את דוד להתראיין לבד על חוסר השקט בערים הקרובות לערים פלשתיות, ונתן לו לשאת באחריות על תקציב הבטחון המנופח. דוד מצליח להתמודד עם הנסיונות. דוד ממשיך להצליח, וממשיך להגן על המדינה והעם אוהב את דוד יותר מאשר שהוא אוהב את שאול (שמואשם בשוחד, מרמה והפרת אמונים אך ממשיך לדחות את המשפט) ושאול מתחיל ממש לפחד. פתאום לשאול עולה רעיון חדש, לצרף את דוד למפלגה שלו ולהציב אותו במקום לא ריאלי. שאול לא חזה שדוד ינצל את ההזדמנות. הוא לא חשב שדוד יכול לנצח אותו בפריימריז, כי הרי למפלגה שלו תמיד היה הסלוגן "רק שאול" ומצביעים רבים שלו אמרו ש"שאול מלך ישראל", למרות שזו מדינה דמוקרטית.

1. *ציינו דוגמה ממציאות ימינו שמתחברת, לדעתכם, לסיפור המקראי שבחרתם. באיזה אופן ישנו חיבור? הסבירו.*

גם כיום במדינות שאינן דמוקרטיות, אם מישהו צבר מספיק אהדה מהעם, הוא נחשב בתור איום ומנסים להרוג אותו. לדוגמה, אלכסיי נבלני, פעיל אופוזיציה ברוסיה, הורעל בחדר המלון שלו. אבל, הממשלה הרוסית לא מוכנה לשאת את האחריות בנושא, כדי לא לגרום להפגנות והגברת המתיחות.

ההתנהלות של ממשלת רוסיה מזכירה את ההתנהלות של שאול כאשר הוא ניסה לחסל את דוד בלי שיאשימו אותו. שאול שלך את דוד למות בקרב, מפני שכך האחריות לא תוטל עליו. זה קצת שונה ממשלת רוסיה, אך בשני המקרים יש התנערות מאחריות, וניסיון רצח של אויב פוליטי על ידי השלטון.

**רפלקציות**

**רפלקציה קבוצתית**

העבודה הייתה נעימה, והפרק שבחרנו מעניין כי הוא אחד מהחלקים היותר מוכרים בתקופת המלכים. הסיפור בפרק על שאול ודוד הוא סיפור על גבורה ועל מלוכה ולכן היה מעניין לקרוא אותו. את העיקר של התשובה כתבנו בנפרד ולאחר מכן עברנו על כל התשובות שלנו ביחד וחיברנו אותן להבנה האישית של כל אחד על הסיפור. העבודה הייתה משותפת והביאה להבנה עמוקה יותר של הפרק.

החלק בעבודה שהכי התקשנו בו הוא הערכים והרלוונטיות. הם דרשו לגבש דעות משלנו ולפרש את הפרק בדרכים שונות, שלא עולות באופן ישיר מהסיפור ולכן היינו צריכים להיות יצירתיים ולא רק להבין טוב את הפרק.

**רפלקציה - מיכאל פרבר ברודסקי**

הסיפור בפרק היה מובן ובעיקר בגלל מקורות כמו 929 בשילוב עם הטקסט עצמו, ולכתוב את הסיכום היה החלק הקל בעבודה. מה שהוביל להבנה עמוקה יותר של הסיפור והיה מבחינתי עיקר העבודה זה שאלות הערכים ומציאת המיומנויות המקראיות. הן דרשו ממני להתעמק בניסוחו של כל פסוק בפרק ולא רק במשמעות הכללית של הסיפור שמבינים במעבר ראשון, ולא הייתי מגיע לפרטים הללו בלי השאלות שניתנו בעבודה. בקריאת התשובות של חבריי לקבוצה, ראיתי נקודות מבט שונות על הפרק, ולמה הטקסט מרמז. למשל לא הייתי שם לב לניגוד בערך הגבורה - דוד היה גיבור וניצח את גוליית, ושאול פעל מתוך הפחד והשנאה שלו והיה מעין נבל.  
  
**רפלקציה - אמיר לומניץ**

אני חושב שלמדתי הרבה מהעבודה. בדרך כלל לא נותנים לנו להבין פרקים בעצמנו, כך שעבודה מסוג זה היא דבר מיוחד. בזכות זה קיבלתי הזדמנות לתרגל מיומנויות שבדרך כלל לא נלמדות בשיעור, מפני שבבגרות נבחנים בעיקר על פירושים. מצד שני גם בעבודה הזאת עדיין נאלצנו להתייחס לפרשנויות מפני שאחרת יש סתירות בתנ"ך וזה אסור. בעבודה היו גם חלקים מעניינים, וגם חלקים פחות מעניינים. לדעתי השאלות על הרלוונטיות היו מאוד מעניינות, וגם לסכם פרק ללא עזרה של המורה היה מעניין. מצד שני פחות נהניתי מההתעסקות בערכים וה"מעורבות הרגשית".

**רפלקציה - יובל בר נתן**

אני הרגשתי שהעבודה הזאת לא הייתה פשוטה, והרבה לא היה לי מובן. החלק עם השאלות על הערכים מאוד בילבל אותי, כי היה לי קשה להבין מה אפשר לכתוב, אחרי קצת זמן מחשבה בסוף הבנתי על מה אפשר לכתוב. השאלה על "מה הדמויות היו עושות אילו הן היו חיות היום" הייתה ממש מצחיקה וכיפית לענות בצורה שלדעתי קצת משונה, לכל אחד היה מה להוסיף לסיפור כדי שיתאים לימים שלנו, ובשביל הנאה שלנו החלטנו להוסיף קצת בדיחות בשביל שלא נאבד קשב. חוץ מהחומר שעליו כתבנו את העבודה, אני אישית לא הרגשתי שלמדתי משהו חדש. הסיכום שאני והקבוצה הכנו הרגיש לי מאוד מעולה, אבל היו חלקים בפרק שלא הצלחנו להבין לבד והיינו צריכים לחפש פירושים באינטרנט, ולמרות שחיפוש באינטרנט זה גם שיעור חשוב לחיים, בבגרות בתנ"ך לא יהיה לנו אינטרנט ולכן הרגיש לי פה שהמיומנות לא תורגלה. סך הכל אני נהנתי ללכתוב את העבודה עם הקבוצה שלי, כל אחד תרם בצורה שווה לעבודה ולא שכחנו גם לפעמים לעצור לעבוד ולטיפה לשחק או לצחוק כדי להתגבש.

**רפלקציה - אמיר רווה**

מאוד נהנתי מהחוויה של לנסות להבין וללמוד בעצמנו פרק שלא למדנו בכיתה. אני חושב שלנתח ולכתוב על הערכים המיוצגים בפרק העניק לנו ידע עמוק יותר משהיינו משיגים מלימוד הפרק בכיתה. השאלות של הרלוונטיות הרגישו בשבילי קצת רטוריות מדי, אך גם הן תרמו להבנתי בנושא, והיוו כאתגר חשיבה מעניין, שלא הייתי רגיל אליו לפני כן בתנ"ך. העבודה הייתה מנוסחת בצורה קצת מבלבלת במקרים מסוימים, אך הצלחנו להתגבר על הקושי כצוות ולסיים את העבודה. אני מרגיש שחידדתי את כישורי בפירושי פרקים בתנ"ך, ושבעתיד, למקרה שאני אצטרך, אוכל ללמוד תנ"ך בקלות יותר דרך האינטרנט.